ΕΦ.ΣΥΝ.

Σε πείσμα των κακών προβλέψεων για το τουριστικό προϊόν, η μεγαλύτερη συμφωνία αγοραπωλησίας ιδιωτικής επιχείρησης των τελευταίων ετών είναι γεγονός και το εμβληματικό ξενοδοχειακό συγκρότημα «Πόρτο Καρράς» θα περάσει στα χέρια του Ιβάν Σαββίδη έναντι 205 εκατομμυρίων ευρώ. Η χθεσινή ανακοίνωση της «Τεχνικής Ολυμπιακής Α.Ε.», ιδιοκτησίας Κωνσταντίνου Στέγγου -απάντηση σε σχετική ερώτηση της Επιτροπής Κεφαλαιαγοράς- επιβεβαιώνει το μεγάλο ενδιαφέρον του ομογενούς επιχειρηματία για τις τουριστικές επιχειρήσεις και, παρ’ ότι έμεναν κάποιες «λεπτομέρειες» για το τελικό συμβόλαιο που καθορίζονταν μέχρι χθες το βράδυ, η συμφωνία θεωρείται δεδομένη.

Θυμίζουμε ότι στις συζητήσεις που είχαν αρχίσει πριν από μήνες οι πληροφορίες ήθελαν το ποσό για την αγορά του συγκροτήματος να φτάνει τα 300 εκατομμύρια. Προφανώς η έλευση της πανδημίας άλλαξε όλα τα δεδομένα. Καθώς και τα 205 εκατομμύρια μόνο μικρό ποσό δεν είναι, καθίσταται προφανές ότι η πλευρά Στέγγου εκτίμησε πως με δεδομένο ότι όλα θα είναι διαφορετικά μετά την έξοδο από την κρίση, ότι τα καλά νέα θα καθυστερήσουν -κι αυτό είναι σε βάρος αυτού που «καίγεται» να πουλήσει- έκανε πίσω στις αρχικές απαιτήσεις. Οι λεπτομέρειες των διαπραγματεύσεων -για τις οποίες διάφορα σενάρια διαδίδονται- αυτή τη στιγμή μοιάζει να μην έχουν σημασία, αφού η προσφορά της Belterra Investments Ltd έχει εκτιμηθεί ότι συμφέρει τον Ιβάν Σαββίδη και παράλληλα τροφοδοτεί με την αναγκαία ρευστότητα την «Τεχνική Ολυμπιακή».

Η επίσημη ανακοίνωση της «Τεχνικής Ολυμπιακής Α.Ε.» διευκρινίζει ότι: «Η εταιρεία με την επωνυμία “ΤΕΧΝΙΚΗ ΟΛΥΜΠΙΑΚΗ Α.Ε.” ενημερώνει το επενδυτικό κοινό ότι μεταξύ αφενός της θυγατρικής της εταιρείας με την επωνυμία “T.O. International Holding Ltd” και αφετέρου της εταιρείας με την επωνυμία “BELTERRA INVESTMENTS Ltd” ολοκληρώθηκαν κατ’ αρχήν οι διαπραγματεύσεις σχετικά με την πώληση μετοχών της εταιρείας “ΠΟΡΤΟ ΚΑΡΡΑΣ Α.Ε.” που ανήκουν στην “ΤΟ International Holding Ltd” και αναμένεται κατ’ αρχήν η άμεση σύναψη της συναλλαγής, η οποία θα περιλαμβάνει την πώληση α) των μετοχών θυγατρικών εταιρειών της Εταιρείας που συνδέονται με τη λειτουργία της “ΠΟΡΤΟ ΚΑΡΡΑΣ Α.Ε.” και δη των εταιρειών “ΚΤΗΜΑ ΠΟΡΤΟ ΚΑΡΡΑΣ Α.Ε.”, “ΠΟΡΤΟ ΚΑΡΡΑΣ ΓΚΟΛΦ Α.Ε.”, “ΠΟΡΤΟ ΚΑΡΡΑΣ ΜΑΡΙΝΑ Α.Ε.” και β) περιουσιακών στοιχείων που συνδέονται με τη λειτουργία της “ΠΟΡΤΟ ΚΑΡΡΑΣ Α.Ε.» καθώς και των μετοχών όλων των ως άνω εταιρειών που ανήκουν σε συνδεδεμένα με την εταιρεία πρόσωπα».

Στις «λεπτομέρειες» που μένουν σε εκκρεμότητα, τα ζητήματα δεν είναι φυσικά μικρής σημασίας, αφού και η «Τεχνική Ολυμπιακή» αναφέρεται σε «επιφυλάξεις» και σημειώνει, για παράδειγμα, ότι «το τίμημα για την αγορά του συνόλου των μετοχών της “ΠΟΡΤΟ ΚΑΡΡΑΣ Α.Ε.” μειώνεται κατά ποσό ανερχόμενο σε 53.994.360 ευρώ που θα καταβληθεί για την αποπληρωμή δανειακών υποχρεώσεων της εταιρείας “ΠΟΡΤΟ ΚΑΡΡΑΣ Α.Ε.” για τις οποίες έχει εγγυηθεί η εταιρεία. Παράλληλα, στους όρους της σχεδιαζόμενης συναλλαγής στο παρόν στάδιο περιλαμβάνονται η διενέργεια εκτεταμένων ελέγχων (full due diligence) από την αγοράστρια και η παροχή συνήθων εγγυοδοτικών δηλώσεων των πωλητών, τα οποία ενδέχεται να έχουν επίπτωση στο τίμημα». Η αναμενόμενη ανακοίνωση και από την πλευρά Σαββίδη θα απαντήσει και στο ερώτημα αν στις λεπτομέρειες της συμφωνίας κρυβόταν ή όχι κάποιος διάολος…

Ακολουθεί η επίσημη ανακοίνωση του Ομίλου Επιχειρήσεων Belterra Investments Ltd του κ. Ιβάν Σαββίδη σχετικά με την εξαγορά του ξενοδοχειακού συγκροτήματος «Πόρτο Καρράς»

Εξαγορά των μετοχών της εταιρείας Πόρτο Καρράς Α.Ε. και των συνδεδεμένων εταιρειών και περιουσιακών στοιχείων που συνδέονται με τη λειτουργία του τουριστικού συγκροτήματος «Πόρτο Καρράς» από τη Belterra Investments Ltd Σήμερα, Τετάρτη 15 Απριλίου 2020, ανακοινώνεται η ολοκλήρωση της εξαγοράς εκ μέρους της Belterra Investments Ltd., εταιρείας συμφερόντων της οικογένειας Σαββίδη, των μετοχών της εταιρείας Πόρτο Καρράς Α.Ε. και των συνδεδεμένων εταιρειών και περιουσιακών στοιχείων που συνδέονται με τη λειτουργία του τουριστικού συγκροτήματος «Πόρτο Καρράς», στην περιοχή της Σιθωνίας Χαλκιδικής, από τον όμιλο «Τεχνική Ολυμπιακή» και των συνδεδεμένων εταιρειών των βασικών της μετόχων, έναντι του κατ’ αρχήν συνολικού τιμήματος των 205 εκατομμυρίων ευρώ. Το συγκρότημα καταλαμβάνει έκταση 17.630 στρεμμάτων και αποτελείται από τα ξενοδοχεία «Μελίτων» και «Σιθωνία», τις Βίλες «Γαλήνη» και «Καλύβα», τη μεγαλύτερη ιδιωτική μαρίνα στη Βόρεια Ελλάδα και από τις μεγαλύτερες στα Βαλκάνια, το οινοποιείο, τις αθλητικές εγκαταστάσεις γκολφ, καλαθοσφαίρισης, ποδοσφαίρου,ιππασίας, τέννις, ποδηλασίας, αναρρίχησης, θαλασσίων sports, το μεγαλύτερο κέντρο spa-θαλασσοθεραπείας της νοτιοανατολικής Ευρώπης και το καζίνο. Το πολυεπίπεδο επιχειρηματικό σχέδιο της Belterra Investments Ltd. αφορά τόσο στην ολιστική αναβάθμιση των υπαρχουσών υποδομών όσο και στην ανάπτυξη νέων, με στόχο το εμβληματικό Πόρτο Καρράς να επανατοποθετηθεί ως ένας μοναδικός προορισμός υψηλών προδιαγραφών στην εγχώρια και διεθνή αγορά. Η συγκεκριμένη επένδυση στο χώρο της διαχείρισης και ανάπτυξης πολυτελών και πολυθεματικών ξενοδοχειακών τουριστικών προορισμών σηματοδοτεί συγχρόνως και την περαιτέρω ενίσχυση του επενδυτικού προσανατολισμού της εταιρείας στον δυναμικό κλάδο του ελληνικού Τουρισμού.







